https://**makifyahud**.tik-tak.net/wp-content/uploadfiles/.../2110-7102012\_tzfirh.doc

**צפירה-אתגר קרת**

נהוג לציין 5 שלבים בהתפתחות עלילת הסיפור הקצר:

**אקספוזיציה**- הצגת הענין,הרקע (מקום וזמן), דמויות ו"ניצני" הקונפליקט-העימות, הבעיה.

**סיבוך**- ארוע מסוים הגורם לחריגה מהשגרה, ולמעשה נותן את המניע להתפתחות העלילה.

**שיא**- הרגע שבו הקונפליקט (שנוצר בשל הארוע המסבך) מגיע לשיאו.

**מפנה**- בו מתרחש שינוי המאפשר התמודדות כלשהי עם הקונפליקט.

**התרה**- הקונפליקט, העימות, הבעיה, באים לידי פתרון, והסיפור מסתיים בסיום פתוח או בסיום סגור.

בסיפור "צפירה" מאת אתגר קרת אנו מתוודעים ב**אקספוזיציה** למקום ולזמן: תלמידי תיכון בארץ, טקס יום הזכרון לשואה ולגבורה, הרצאת ניצול שואה מאושוויץ ושיחתו של גיבור הסיפור אלי אחריה עם שולם, שרת בית הספר, שאמר שהוא מכיר את הניצול וגם הוא היה בזונדרן קומנדו. כמו כן אנו מכירים את שאר הדמויות, אם באופן ישיר ואם בעקיפין, סיוון, גלעד ושרון.

כבר כאן מוארת מערכת היחסים ביניהם, כולל קנאת אלי בשרון על היותו עם סיוון, משום שכתוב שהוא "מתרגש" מנוכחותה לצידו, הערצת סיוון את שרון ש"עבר כמעט את כל השלבים" לקומנדו הימי ועומד לקבל פרס תלמיד מצטיין במסיבת הסיום של התיכון, חברותם של גלעד ושרון, שהיו ביחד בנבחרת הכדורסל של התיכון, והיחס שלהם למבוגרים, לצבא, לבית הספר, לימי הזכרון וכדומה.

בנוסף, עולה מתוך מסירת הדברים ביקורת בולטת על הדרך בה מציגים את השואה, ועל הניכור שחווים בני-נוער בטקסים האלה, שאין בהם כדי לחבר את הנוער אל החוויה האישית אותה עברו הניצולים. הטקס מתואר מ"פיו" של אלי, מנקודת התצפית שלו, כאירוע, לכאורה, שגרתי וצפוי: "דיקלמו את הקטעים הרגילים" ו"איש אחד די מבוגר עם סוודר בורדו", שהיה "אבא של מישהו מהתלמידים", סיפר על אושוויץ.

אלי היה מאושר בהתחלה מנוכחותה של סיוון לידו. לאחר מכן כאשר עברה לשבת ליד גלעד "בכסאות מאחורה" הוא נשאר לבדו, אך הוא מציין, שכף ידו עדיין הזיעה מהמגע האקראי בג'ינס של סיוון. את זה, ואת "הבריסטולים השחורים עם שמות של מחנות ריכוז וציורים של גדרות תייל" הוא זוכר מהטקס.

כמו כן אפשר להבין מהדיאלוג עם שולם, שרת בית הספר, שאלי איננו מתמצא כל כך במשמעות המושג "**זונדרן קומנדו**", ואיננו יודע שאלו היו יהודים שעבדו במשרפות במחנות הריכוז ו"טיפלו" במתים-יהודים בגופות אחיהם...כלומר, הוא מייצג גם סוג מסויים של בורות אצל בני הנוער, שמתייחסים בהערצה למושגים כמו: קומנדו, שייטת וגיבושים, אך דוחקים מתודעתם את ה"מסכנות" של העבר היהודי.

**הסיבוך** מתחיל במילים: "אחרי הצהרים", כאשר אלי נפגש במקרה במרכז המסחרי עם צורי ואביב משכבתו ושומע בנשימה אחת על שרון, שעבר את הראיון לשייטת, ("הם בוחרים אחד מאלף",מציין בהערצה צורי) ועל גניבת האופניים של שולם והריסתם על ידי שרון וגלעד, שחגגו כך עם "בירות והכל" ב"חראקות על האופניים של שולם" את ההצלחה של שרון בראיון לשייטת. הכל מדווח לאלי ע"י אביב וצורי, כאשר הם אוכלים פלאפל, והטחינה והמים של הסלט נוזלים להם על הידיים. אלי בודק ואכן מגלה, שהאופניים של שולם נעלמו, ומה שנשאר זה רק שרשרת מפורקת ו"מנעול של ירדני", שהיה אמור להגן על רכושו הדל ואמצעי הניידות של שרת בית הספר - אדם מבוגר וניצול שואה - ביום השואה!

**השיא** הוא ההלשנה של אלי על שרון וגלעד למחרת. אלי מחכה שכולם יכנסו לכתות, והולך לספר על המעשה למנהל בית הספר. המנהל אומר לאלי, שעשה את המעשה הנכון בדיווח על הוונדליזם, ואלי מבקש ממנו שאף אחד לא ידע על השיחה ביניהם. שלושה ימים לאחר מכן נכנס המנהל לכיתה עם שוטר במדים, והם מוציאים את שרון וגלעד. "לא עשו להם כלום, רק הזהירו אותם", מספר אלי, אך אביו של שרון קנה לשרת אופני ספורט. שולם סרב בהתחלה לקחת אותם בגלל צניעותו, אך לבסוף הוא מתרצה. אלי מרגיש שעשה את הדבר הנכון בדיווח, והוא אף בטוח שאף אחד לא חושד בו ב"הלשנה".

**המפנה** הוא תכנון הנקמה של שרון וגלעד באלי. סיוון נשלחת ללכוד את אלי ולהפנותו אל ה"מלכודת" שהכינו לו, כאשר "מאחורי הצריפים חיכה לי שרון", וחיכה לו העימות המילולי ביניהם. אלי חושב שסיוון דואגת לו לאחר שהיא מספרת לו, ש"שרון גילה שאתה זה שהלשנת על האופניים", ולכן היא מציעה לו להסתלק לפני ששרון וגלעד יתפסו אותו, אך לא מהשער הראשי אלא "מהחור בגדר שמאחורי הצריפים". מתברר שזו היתה קנוניה משותפת לשלושתם להפנותו למקום אחורי, ושם יוכלו להכותו ללא עדים... בעימות הם מקללים אותו על "בגידתו" במושג חברות, וכאשר אלי טוען שהם פגעו בכבודו של שולם, כאשר גנבו לו את האופניים (בלב הוא חושב, אך לא אומר: "שגם הוא היה ביחידת קומנדו, שהוא בכה כמו ילד ביום השואה") עונה לו שרון: "אתה שומע, גלעד, השטינקר הבכיין הזה יסביר לנו מה זה כבוד. כבוד זה לא להלשין על חברים". שרון מאגרף את ידו במטרה להכות את אלי כנקמה, גם משום שכמעט פתחו לו תיק במשטרה, אביו חושב שהוא גנב, ו"תלמיד מצטיין אני כבר לא אקבל". בנוסף הוא בטוח שאלי פנה למנהל משום שהוא מקנא בו על היותו תלמיד טוב ממנו, ספורטאי טוב ממנו, ושיש לו חברה (סיוון), שהיא "הבחורה הכי יפה בבית הספר".

**ההתרה** מתרחשת במפתיע עם "בוא" הצפירה, צפירת יום הזכרון לחללי צה"ל (מערכות ישראל) ולנפגעי פעולות האיבה. הצפירה "מקפיאה" את שרון וגלעד, ומאפשרת לאלי להתחמק בחסותה, כאשר היא "עוטפת אותי במגן בלתי נראה", והם כמו:"בובות בחלון ראווה". כל הפחד שלו מהם נעלם. גלעד המחזיק את ז'קט העור שפשט מעליו, שרון נראה לו כמו "קולב בגדים מגודל", ושרון "כמו ילד קטן שמנסה לחקות איזו פוזה שראה פעם בסרט פעולה". הם מתגמדים בעיניו בחסות הצפירה והציות האוטומטי שהם מפגינים מולה, והוא הולך הביתה. הצלתו חזקה יותר מהכבוד לצפירה זו של יום הזכרון.

הסיום פותר את הבעיה כרגע, אך אי אפשר לדעת מה יקרה בהמשך. ינקמו בו בעתיד או לא...

ביקורת בולטת נוספת העולה מרוח הדברים בסיפור היא, יחס בני הנוער (תלמידי תיכון בארץ) כלפי דור המבוגרים. הדבר בולט גם כאשר אלי פוגש את צורי ואביב בפלאפל, והם אומרים לו בטון משועשע: "היית צריך לראות אותם עושים חראקות על האופניים של שולם". המעשה החמור שעשו שרון וגלעד לאיש מבוגר, אינו מטריד את דעתם של אלה המייצגים את בני שכבתו, אלא משמש להם דווקא מקור לרכילות עסיסית והפגנת כוח. יחסם של רוב בני הנוער למבוגרים בסיפור ולפגיעה בהם הוא יחס אדיש וקר, במיוחד כלפי מי שנראה חלש. שרון דווקא נפגע כאשר אביו רואה בו גנב, אך אביו מהווה עבורו מקור כוח ואף מודל לחיקוי, בניגוד לשולם,שרת בית הספר, ולאלי - "המסכן...וטיפוס של מלשן", להשקפת עולמו.

הסיפור מעלה מספר דילמות או ערכים מול ערכים:

\*פגיעה בקדושת יום השואה מול כבוד ליום הזכרון לחללי צה"ל.

\*"הלשנה" בעיני בני נוער היא ערך פסול, המחייב עונש חריף עד כדי אלימות פיזית. "הלשנה" היא נושא למחלוקת חריפה. אלי איננו רואה במעשהו הלשנה אלא דווקא הגנה על כבודו של "לוחם קומנדו". האם הוא יכול לבחור לציית רק לערכים הנראים לו, ולא לעמוד בצפירה, שמסמלת את יום הזכרון לחללי מערכות ישראל ונפגעי מעשי האיבה? האם רצונו לברוח מעונש אלים הוא ערך פסול? האם קנאתו בשרון, משום שסיוון איננה "שלו" אלא של שרון, היא המניעה אותו ללכת למנהל ולספר את סיפור הריסת אופניו של שולם? האם רצה להוריד מערכו של שרון בעיני סיוון?

\*מהו "כבוד"? "אין לכם כבוד", אומר אלי לשרון וגלעד על פגיעתם ברכושו של שולם. כדי להחזיר את כבודו צריך "להלשין". לעומתו טוען שרון: "כבוד זה לא להלשין על חברים". כלומר,לדעתו, הלשנה היא שלילת כבוד האדם. שתי תפיסות מנוגדות למהות של "הכבוד לזולת".

\*מישור לאומי מול מישור אישי. לאלי אין לבטים בקשר לאי הציות לכללי הצפירה. להיפך, היא מגינה עליו ומצילה אותו. אולם לפי תפיסה זו נוצר קרע בין המישור הלאומי, המחייב עמידה בצפירה, לבין המישור האישי, שאיננו רואה חובה לעמוד בצפירה ולכבד את הערך של הזכרון הקולקטיבי, במיוחד כאשר הפרט נתון בסכנה.

\*הסיפור מתנהל בין שתי צפירות, המהוות סמל לזכרון קולקטיבי ולעבר, המקרין על ההווה של העם היהודי במדינת ישראל, ולהתנהלות החברתית-מוסרית של הפרטים בו לפני יום העצמאות. אולי נשמעת כאן "צפירת אזהרה" לגבי ערכים במבחן המציאות בדור הנוכחי, משום שדילמות אלה ואחרות בסיפור "צפירה" מאת אתגר קרת, אינן נפתרות באופן חד משמעי.